b"\n_START_ARTICLE_\nEscut d'Arb\xc3\xbacies\n_START_PARAGRAPH_\nL'escut d'Arb\xc3\xbacies representa els senyals tradicionals en l'her\xc3\xa0ldica d'Arb\xc3\xbacies: un castell sobre un mont i unes branques d'arbo\xc3\xa7. El castell fa refer\xc3\xa8ncia al castell de Montsoriu, que es troba en el terme municipal d'Arb\xc3\xbacies i s'al\xc3\xa7a sobre un tur\xc3\xb3 632 metres d'altitud. Les branques d'arbo\xc3\xa7 s\xc3\xb3n un senyal parlant per etimologia popular del nom de la poblaci\xc3\xb3, encara que \xc2\xabArb\xc3\xbacies\xc2\xbb \xc3\xa9s el plural d'arb\xc3\xbacia, derivat del llat\xc3\xad arbustia que vol dir \xc2\xablloc d'arbusts\xc2\xbb.\n_START_SECTION_\nHist\xc3\xb2ria\n_START_PARAGRAPH_\nEl 1750 l'escut d'Arb\xc3\xbacies es representa d'argent amb una mata d'arbo\xc3\xa7 de sinople fruitada de gules sobre una terrassa de sinople. A l'\xc3\xbaltim ter\xc3\xa7 del segle XIX l'Ajuntament utilitzava un escut de gules amb un castell d'or, que feia refer\xc3\xa8ncia al castell de Montsoriu. Durant la primera meitat del segle XX, l'Ajuntament us\xc3\xa0 un escut molt poc her\xc3\xa0ldic que consistia en un castell sobre una terrassa, o un mont en algunes variants, de la porta del qual sortia un cam\xc3\xad, acompanyat de dos arbres terrassats i d'un ram d'arbo\xc3\xa7 a la destra i d'una palma a la sinistra. A partir de la d\xc3\xa8cada de 1950, l'Ajuntament comen\xc3\xa7\xc3\xa0 a usar un escut m\xc3\xa9s simplificat, que consistia en un castell acompanyat de dos rams d'arbo\xc3\xa7."